ঝিনাইদহ, ৫ জুলাই (শীর্ষ নিউজ ডটকম): ঝিনাইদহের শৈলকুপায় নছিমন চাপায় সুরাইয়া আক্তার জিম (৯) নামের এক স্কুলছাত্রী নিহত হয়েছে। আজ মঙ্গলবার দুপুরে ঝিনাইদহ শৈলকপুা সড়কের গাড়াগঞ্জ নামক স্থানে এ দুর্ঘটনা ঘটে। সুরাইয়া আক্তার শৈলকুপা উপজেলার মহেশপুর গ্রামের জাহিদুল ইসলাম জোয়ারদারের কন্যা। সে গাড়াগঞ্জ সরকারি প্রাথমিক বিদ্যালয়ের চতুর্থ শ্রেণীর ছাত্রী।  শৈলকুপা থানার অফিসার ইনচার্জ সগির মিয়া জানান, শৈলকুপার গাড়াগঞ্জ নামক স্থানে আজ দুপুর ২টার দিকে রাস্তা পার হবার সময় একটি নছিমন সুরাইয়া আক্তারকে চাপা দিলে সে  গুরুতর আহত হয়। এরপর তাকে প্রথমে শৈলকুপা উপজেলা স্বাস্থ্য কেন্দ্রে ও পরে ঝিনাইদহ সদর হাসপাতালে ভর্তি করা হলে বিকাল ৫টার দিকে সে মৃত্যু বরণ করে। এ ব্যাপারে শৈলকুপা থানায় একটি মামলা দায়ের করা হয়েছে। ঘাতক নছিমনটি এলাকাবাসী আটক করেছে।    (শীর্ষ নিউজ ডটকম/প্রতিনিধি/এইউ/শাসি/১৭.৫৬ ঘ.)